Frank Norris

**Benjamin Franklin Norris** (&nbsp;05/03/1870 - 25/10/1902&nbsp;), tiyir tan tanealik ke suterotafa tuwaveva koe Tanarosokeem is erbilokik ke abduxoevaf firday.

## Blirizva
Franck Norris koe Chicago koe Illinois galdolk koblir. Gadkiye tir mivravesik tufawayas dene kazara va roga, isen gadikya tir vey yasanya is al wenyumur. Viele in tir sanbalemdaf, pune yasa ko San Francisco divsoker lize di igeltur, koe revava poke Polk vawila lize Norris va divlizera ke *McTeague* berpot debaleter. Kan *Bohemian Club* boxo dem tulon Ambrose Bierce va amerikafa yambafa anameda toz kevfir. Toldon koe Paris koe Franca va lingeropa vayar, ugale va berpoteem ke Émile Zola kosmar. Va vayarugal dene kotla ke California koe Berkeley wali 1890 is 1894 az tandon koe dene Harvard kotla azon dakir.

Norris wetce daalasik (&nbsp;1895-1896&nbsp;) koe Geeafrika toz felur, aze dene San *Francisco Wave* fela (&nbsp;1896-1897&nbsp;) kobar. Azon va *McClure* kofir, i va nelkafa fela rankesa va copuca ke koraf lok, tulon kogrupason va lonjera ke «&nbsp;dubies tremkik&nbsp;». Tir daalasik koe Kuba bak espanamerikafa geja ke 1898. Tere gan *Doubleday & Page* piskusik ke New York zo seger. Arti baroy berpot exoneyes va suterotafa kotgrupuca, va piskusik ta sanegara va *McTeague* lajubuiver, i va berpot dikiyis va sutena tevda. Nekev zobera ke konak suterotaf zolonik, neva va amerikaf selt firugan gan diroteva klecar ise bilitar, i va selt lemisten gan wayedaja razdana koe neva. Bak 1924 elpat vergumvelton gu *Greed* (&nbsp;Fliwuca&nbsp;) gan Erich von Stroheim guon zo zaleter. Azon Norris va bruxa ta abdumimaksap ginur, i ta barneva icde erbugara va warzera va denta. Wanuson va aneyara va agelte, Norris valdigatason mallapir, ko California ta taneafa karba az velita ke Chicago ta toleafa. Nope wemuda koe San Francisco ba 25/10/1902 levgon ve mulufter, melajutenukeson va «&nbsp;Kind ke Dent&nbsp;».

## Grabomeem is turestara

Inaf lokotgrupaf grabom tid : *McTeague* (&nbsp;1899&nbsp;) is *The Octopus: A California Story* (&nbsp;1901&nbsp;) is *The Pit* (&nbsp;1903&nbsp;). Bat baroy berpot djutid vey tuwaveva milinde Émile Zola krupteyer. Beka Norris va selteva wetce gaderopaf bolk meviele divedjon zobeyer, wori inaf grabomeem isker da turestara ke seltevaf ik abduxoevaf suterotik dum Upton Sinclair awir. Dum lo milsareik, gan darwineva is inafa rojura gan Thomas Huxley zo woeper. Acum, *McTeague* berpot va intafa gojapafa rieta icde seltafa darwineva divnedir, i va lingera va seltayik maes va intafa klubafa sulemuca, solve *The Octopus* berpot va skapafa tulevetirotara anamstegena gan kelotafu sistupu pu tawamidusik ke California pimtar.

### Grabom
* *Moran of the Lady Letty* (1898)
* *A Man's Woman* (1900)
* *The Responsibilities of the Novelist* (1903) ; vayaksafa larma icde yordara ke berpotik

***San Francisco'' barneva :'''
* ''McTeague'' (1899) : tuwavevaf berpot dem tegira dilizesa koe San Francisco. McTeague tir dobiskus talgaselasik ise rotakon is tankomon blir. Kan Marcus nikye, va Trina kakever aze kurer. Ina xuyavanon nyosawar nume va tufama trumason anamsur. Lickaf Marcus va talgaselasik ranker numen bantel va tegira gotenur. Ugafa blira ke tolonga tumefakawer numen skedara ke McTeague is Trina emoyawer. Tere McTeague va kurenya adjuber aze lagotceson koo Death Valley xonuker, keni Marcus onkas. Bat berpot gu elpat vergumvelton gu ''[[Fliwuca (elpat)|Greed]]'' (&nbsp;''Fliwuca''&nbsp;) gan Erich von Stroheim bak 1924 zo zaleyer.
* ''Blix'' (1900)
* ''Vandover and the Brute'' (radimiaw- 1914)

***Kind ke dent* barneva :*'
* *The Octopus: A California Story* (1901) : bat berpot va midura va dent koe California pimtar, is va koboda wal midusik is kelotafu sistu vanlizukesu va warolaks kal dolexo ke krimta. Norris va yona bifa icde *Southern Pacific Railroad* sistu is pilkovon folva ke Mussel Slough malgrupeyer, i va folva viele midusik gonolustes va taway golde gwilteem ke kelotafu sistu va bewik ke banu sistu viltayad.
* *The Pit* (1903) : bat berpot va vankeda ke erbugara va denta is ar arsay pimtar, i ke erbugara askisa ik griaskisa va tufa koe velita ke Chicago.
* *Wolf* bareafa neva meviele zo suteyer.

### Elpataf veygrabom
Elpataf zaleks :
* 1909 : *A Corner in Wheat* (&nbsp;Erbugasik va denta&nbsp;), gan D. W. Griffith, pulviskaf elpat vey *The Pit* berpot.
* 1922 : *Moran of the Lady Letty*, gan George Melford, pulviskaf elpat.
* 1924 : *[[Fliwuca (elpat)|Greed]]* (&nbsp;Fliwuca&nbsp;), gan Erich von Stroheim, pulviskaf elpat vey *McTeague* berpot.

### Sanegaks
## Vayaks va Norris
## Divefo xo

* (en) Frank Norris dene LibriVox internetxo
* (en) Western American Literature Journal: Frank Norris
* (en) Works by Frank Norris, Unz.org internetxo
* (en) American Literature: Frank Norris
* '''McTeague''' berpot (1899) dene ''Wikisource''


## Vuestexa



|style="vertical-align: top;"|

|}

__NOEDITSECTION__